Grundarfjarðarbær vill auglýsa sig í Borgarbyggð Bæjarstjóri Grundarfjarðar hefur , fyrir hönd bæjarins , sótt um leyfi til að setja upp auglýsingaskilti í Borgarbyggð . Var þetta tekið fyrir á síðasta fundi skipulags - og byggingarnefndar Borgarbyggðar . Guðmundur Ingi Gunnlaugsson bæjarstjóri Grundarfjarðarbæjar sagði í samtali við Skessuhorn að bærinn vildi koma sér á framfæri við vegfarendur og teldu menn meðal annars þetta vera eina leið til þess . „ Þarna er fjölfarin leið og við viljum bara minna á Grundarfjörð á allan hátt . Að þangað sé gott að koma í heimsókn , gott að vinna og búa hér . Þetta er bara markaðsstarfsemi eins og hjá öðrum fyrirtækjum . Þeir fiska sem róa og ef þetta fengist væri Grundarfjarðarbær að koma sér og sínum kostum á framfæri . “ Aðspurður sagði Guðmundur að beiðnin kæmi að hluta til vegna þess að ekkert væri minnst á Grundarfjörð á skiltum Vegagerðarinnar við Borgarnes . „ Iðulega kemur fólk kemur að máli við okkur sem virðist ekki vita að að umræddur vegur númer 54 liggur einnig í Grundarfjörð . Það stendur ekki Snæfellsnes á vegskiltunum og margir átta sig ekki á því að fleiri kauptún eða kaupstaðir séu á þessum vegi en nefndir eru á skiltinu . “ Í samtali við Skessuhorn sagði Magnús V. Jóhannsson svæðisstjóri í Norðvesturumdæmi að skilti væru sett upp í kringum landið eftir ákveðnu kerfi sem væri samræmt . „ Ég er reyndar ekki alveg rétti maðurinn til að svara þessu þar sem þjónustudeild Vegargerðarinnar sér um þessi mál en vegnúmerin á skiltunum eiga að segja allt og á hvert skilti er settur nærstaður og fjærstaður . Við Akureyri gæti sem best staðið Blönduós og Borgarnes og auðvitað á fólk að átta sig á þessu ef það er með kort með vegnúmerum á . En umræða um vegmerkingar er ekki ný og út í hana ætla ég ekki að hætta mér , “ sagði Magnús .